H&M og Bestseller er ikke de eneste tøjvirksomheder, der får brændt tøj af på danske forbrændingsanlæg.

Kasse efter kasse står klar på modevirksomheden IC Groups hovedlager i Brøndby.

De er mærket med ”BURN” og skal sendes til afbrænding. Det fortæller ansatte på lageret til en muldvarp, som Operation X har haft ansat på lageret:

- Det er forskelligt, hvor meget der bliver brændt. Nogle gange kan vi have en hel palle med kasser på en uge, siger en medarbejder, der forklarer, at det blandt andet er tøj, som ikke kunne sælges på outlets.

Tidligere ansat: Vi brændte tøj, vi ikke kunne få solgt

Operation X har interviewet en kvinde, der tidligere har arbejdet i IC Group. Hun ønsker at være anonym, men bekræfter, at man brændte tøj af, der ikke fejlede noget, fordi man ikke kunne få det solgt.

- De varer, som man ikke kan sælge på udsalg, det bliver jo bare en belastning. Derfor er det selvfølgelig vigtigt at komme af med de her varer på en eller anden måde, forklarer hun.

Medarbejderen husker særligt ét tilfælde i 2015, hvor man efter et lagersalg stod tilbage med store mængder nyt tøj, der ikke var blevet solgt.

SÅ MEGET FÅR IC GROUP BRÆNDT En aktindsigt fra forbrændingsanlægget ARC på Amager viser, at IC Group i perioden 2014-2017 tilsammen har fået brændt 47.050 kilo affald af: 2014: 13,01 ton

2015: 31,24 ton

2016: 1,4 ton

2017: 1,4 ton IC Group skriver om afbrændingerne, at de dækker over den samlede mængde affald, der kommer fra deres lager, og at kasseret tøj kun udgør en meget lille del af den samlede affaldsmængde til forbrænding.

- Der var så tale om, hvad man kunne gøre for at komme af med de her varer, og der blev det så besluttet, at det skulle køres til forbrændingen. Det var et sted mellem syv og ti tons, siger hun.

IC Group står bag mærker som blandt andet Peak Performance, Tiger of Sweden og By Malene Birger.

Ifølge den tidligere medarbejder ændrede IC Group bestillings-procedurerne i virksomheden, så man fremover ikke fik produceret mere tøj, end man regnede med at sælge.

IC Group vil ikke stille op til interview

IC Group ønsker af princip ikke at stille op til interview, men skriver i en mail, at de ikke kan genkende den mængde tøj, som, den tidligere medarbejder fortæller, blev brændt.

Om kasserne på lageret skriver IC Group, at de indeholder beskadiget tøj.

- Det er tøj, der ødelagt - f.eks. pga. svære fugtskader - i en grad, at det ikke kan bruges til beklædning eller genanvendes på anden vis, skriver IC Group.

Afsløringerne om IC Group kommer, efter at Operation X har kunnet afsløre, at modehusene H&M og Bestseller i årevis har ladet bjerge af nyt tøj gå op i røg på danske forbrændingsanlæg.